b'\n_START_ARTICLE_\nBrezova golobica\n_START_SECTION_\nOpis\n_START_PARAGRAPH_\nBrezova golobica je srednje velika golobica z rumenim klobukom, ki dose\xc5\xbee premer od 4 do 10\xc2\xa0cm in je sprva izbo\xc4\x8den, skoraj polkrogel, nato pa se zravna na temenu. Pri starih gobah postane osredje nekoliko udrto. Ko\xc5\xbeica na klobuku je gladka, intenzivno rumena, lupljiva, precej trda in debela. Na spodnji strani je trosovnica, sestavljena iz srednje gostih, \xc5\xa1irokih listi\xc4\x8dev, ki so pripeti na bet. Sprva je trosovnica bela, kasneje pa porumeni in postane pri starih primerkih siva. V njej je belkasto okrast trosni prah, sestavljen iz \xc5\xa1iroko elipsastih, nizko in povezano bradavi\xc4\x8dastih trosov, ki imajo dimenzije 7-9 x 6-7 mikronov. _NEWLINE_Bet te vrste golobic je poln in sprva bel, star pa posivi. V vi\xc5\xa1ino zraste od 4 do 6\xc2\xa0cm, premer pa ima od 1 do 2\xc2\xa0cm. Obi\xc4\x8dajno je rahlo ukrivljen, v dni\xc5\xa1\xc4\x8du pa rahlo rumenkast. Meso teh gob je belo in s\xc4\x8dasoma posivi ter potemni. Je milega okusa in prijetnega vonja.\n_START_SECTION_\nRaz\xc5\xa1irjenost in uporabnost\n_START_PARAGRAPH_\nBrezova golobica raste skupinsko pod brezami in redkeje tudi pod jel\xc5\xa1ami od poletja do jeseni. Najdemo jo po Evropi in Severni Ameriki, v Sloveniji pa ni preve\xc4\x8d pogosta._NEWLINE_Kulinari\xc4\x8dno spada med dobre gobe in je primerna za najrazli\xc4\x8dnej\xc5\xa1e jedi in za konzerviranje._NEWLINE_Podobna ji je sive\xc4\x8da golobica (Russula decolorans), ki pa ima oran\xc5\xbeen ali rde\xc4\x8dkast klobuk in raste med borovnicami. Bolj pogosta je podobna vrsta okrasta golobica (Russula ochroleuca), ki pa ima bolj peko\xc4\x8d okus. Tudi son\xc4\x8dna golobica (Russula solaris) ima rumen klobuk, ki pa je nekoliko manj\xc5\xa1i in ima bolj na\xc5\xbelebkano obrobje. Tudi meso te vrste je izrazito peko\xc4\x8dega okusa.'